กลุ่มต่อต้านซิงเกิลเกตเวย์ รวมพลกด F5 ถล่ม 8 เว็บรัฐบาลล่ม!
กลุ่มต่อต้านซิงเกิลเกตเวย์ นัดถล่มเว็บหน่วยงานรัฐล่มทั้งหมด 8 เว็บ ด้านกระทรวงไอซีที แจง เว็บไม่ได้ล่ม แต่เป็นเพราะใช้งานเยอะทำให้เว็บช้า
1 ต.ค. 2558

ผู้สื่อข่าวรายงานว่า เมื่อวันที่ 30 กันยายน 2558 มีรายงานว่า facebook (เฟซบุ๊ก) ที่ใช้ชื่อว่า “รวมพลเกมเมอร์บุกยึด CAT TOWER คืนจากม๊อบ” ได้มีการเขียนข้อความเชิญชวนคนที่ค้านซิงเกิลเกตเวย์ ให้รวมตัวกันเข้าเว็บไซต์กระทรวงเทคโนโลยีสารสนเทศ และการสื่อสาร mict.go.th พร้อมกับกดรีเฟรชหน้ารัวๆ ในช่วงเวลา 22.00 น. เพื่อทำให้เว็บไซต์ดังกล่าวล่ม ซึ่งเป็นการแสดงสัญลักษณ์ว่าไม่เห็นด้วยต่อแนวคิดดังกล่าว
ทั้งนี้เว็บไซต์ mict.go.th เข้าใช้งานไม่ได้ ซึ่งทางชาวอินเทอร์เน็ต ต่างตีความไป 2 แบบคือ ทางกระทรวงชิงปิดเว็บก่อน หรือชาวอินเทอร์เน็ตเข้าไปถล่มก่อนกำหนดต่อมา ชาวอินเทอร์เน็ตได้นัดเข้าเว็บไซต์ cattelecom.com ของ กสท. พร้อมกับกดรีเฟรช ทำให้เว็บไซต์ดังกล่าวเข้าใช้งานไม่ได้
อีกทั้งได้เปลี่ยนเป้าหมายโจมตีแบบเดียวกัน ไปที่เว็บไซต์ center.isocthai.go.th ของ กอ.รมน. จนล่มเป็นเว็บที่ 3 และเว็บไซต์ thaigov.go.th ซึ่งเป็นเว็บไซต์รัฐบาลไทย ล่มเป็นเว็บไซต์ที่ 4 รวมถึงเว็บไซต์ opsd.mod.go.th ของสำนักงานปลัดกระทรวงกลาโหมเป็นเว็บไซต์ที่ 5 ซึ่งทั้งหมดนี้เกิดขึ้นก่อนเวลา 23.00 น.
นอกจากนี้ มีรายงานด้วยว่า ยังมีอีก 3 เว็บไซต์ที่ถูกชาวอินเทอร์เน็ตโจมตี ได้แก่ เว็บไซต์ทีโอที tot.co.th, เว็บไซต์พรรคประชาธิปัตย์ democrat.or.th และเว็บไซต์กองบัญชาการกองทัพไทย rtarf.mi.th
ขณะที่ น.อ. สมศักดิ์ ขาวสุวรรณ์ รองปลัดกระทรวงไอซีที เปิดเผยว่า การที่เว็บไซต์เข้าไม่ได้นั้น จากการตรวจสอบ เว็บไซต์กระทรวงไม่ได้ล่มแต่อย่างใด แต่เป็นเพราะมีการใช้งานในช่วงเวลาเดียวกันอย่างหนัก ทำให้เว็บไซต์ช้าและเข้าใช้งานไม่ได้ อย่างไรก็ตาม ตนไม่อยากให้ไปโยงกับนโยบายซิงเกิลเกทเวย์